CELEX: 32022D0451
Language: et
Date: 2022-03-03 00:00:00
Title: Nõukogu otsus (EL) 2022/451, 3. märts 2022, millega antakse luba alustada Euroopa Liidu nimel läbirääkimisi pandeemia ennetamist, selleks valmisolekut ja sellele reageerimist käsitleva rahvusvahelise lepingu üle ning rahvusvaheliste tervise-eeskirjade (2005) täiendavate muudatuste üle

21.3.2022   
               
               
                  ET
               
               
                  Euroopa Liidu Teataja
               
               
                  L 92/1
               
            
         NÕUKOGU OTSUS (EL) 2022/451,
         3. märts 2022,
         millega antakse luba alustada Euroopa Liidu nimel läbirääkimisi pandeemia ennetamist, selleks valmisolekut ja sellele reageerimist käsitleva rahvusvahelise lepingu üle ning rahvusvaheliste tervise-eeskirjade (2005) täiendavate muudatuste üle
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 168 lõiget 5 koostoimes artikli 218 lõigetega 3 ja 4,
         võttes arvesse Euroopa Komisjoni soovitust
         ning arvestades järgmist:
         
                     (1)
                  
                  
                     Maailma terviseassamblee tegi 31. mail 2021 oma 74. istungjärgul otsusega WHA74(16) ettepaneku kutsuda kokku maailma terviseassamblee erakorraline istungjärk, et kaaluda, millist kasu tooks pandeemiaks valmisolekut ja sellele reageerimist käsitleva Maailma Terviseorganisatsiooni (WHO) konventsiooni, lepingu või muu rahvusvahelise vahendi väljatöötamine, eesmärgiga algatada valitsustevaheline protsess, mille käigus selline konventsioon, leping või vahend koostatakse ja selle üle läbirääkimisi peetakse.
                  
               
                     (2)
                  
                  
                     Maailma terviseassamblee teine erakorraline istungjärk otsustas 1. detsembril 2021 oma otsusega SSA2(5) luua valitsustevahelise läbirääkimiskogu, mis on avatud kõigile WHO liikmesriikidele, assotsieerunud liikmetele ja piirkondliku majandusintegratsiooni organisatsioonidele, et koostada pandeemia ennetamist, selleks valmisolekut ja sellele reageerimist käsitlev WHO konventsioon, leping või muu rahvusvaheline vahend ning pidada selle üle läbirääkimisi, et võtta see vastu artikli 19 või muude WHO põhikirja sätete alusel, mida valitsustevaheline läbirääkimiskogu peab asjakohaseks.
                  
               
                     (3)
                  
                  
                     WHO peadirektor edastas 20. jaanuaril 2022 osalisriikidele rahvusvaheliste tervise-eeskirjade (2005) muutmise ettepaneku teksti, mille Ameerika Ühendriigid esitasid rahvusvaheliste tervise-eeskirjade artikli 55 lõike 1 kohaselt.
                  
               
                     (4)
                  
                  
                     Maailma terviseassamblee juhatuse 150. istungjärgul, mis toimus 24. –29. jaanuarini 2022, otsustati kutsuda WHO liikmesriike ja asjakohasel juhul piirkondliku majandusintegratsiooni organisatsioone tungivalt üles võtma kõiki asjakohaseid meetmeid, et kaaluda rahvusvaheliste tervise-eeskirjade võimalikku muutmist.
                  
               
                     (5)
                  
                  
                     Pandeemia ennetamist, selleks valmisolekut ja sellele reageerimist käsitleva konventsiooni, lepingu või muu rahvusvahelise vahendi ning rahvusvaheliste tervise-eeskirjade täiendavate muudatuste üle peetavatel läbirääkimistel peaksid osalema liit oma pädevusse kuuluvates küsimustes ning selle liikmesriigid nende pädevusse kuuluvates küsimustes, nagu on ette nähtud Euroopa Liidu lepingus ja Euroopa Liidu toimimise lepingus (ELi toimimise leping).
                  
               
                     (6)
                  
                  
                     ELi toimimise lepingu artikli 6 ja artikli 168 lõike 5 kohaselt peaksid liidu meetmed inimeste tervise kaitseks ning parandamiseks, sealhulgas peamiste piiriüleste tervist kahjustavate tegurite vastu võitlemiseks ning meetmed, mis puudutavad tõsiste piiriüleste terviseohtude seiret, nende eest varajast hoiatamist ja nende vastu võitlemist, toetama, koordineerima või täiendama liikmesriikide meetmeid.
                  
               
                     (7)
                  
                  
                     Vastavalt ELi toimimise lepingu artikli 168 lõikele 7 tuleks kogu läbirääkimisprotsessi vältel täielikult austada liikmesriikide vastutust oma tervisepoliitika määratlemisel ning tervishoiuteenuste ja arstiabi korraldamisel ja kättesaadavaks muutmisel, sealhulgas tervishoiuteenuste ja arstiabi juhtimisel ning neile määratud vahendite jaotamisel.
                  
               
                     (8)
                  
                  
                     Käesolev otsus ei piira pädevuse jaotust liidu ja selle liikmesriikide vahel ega liikmesriikide osalemist läbirääkimistel vastavalt aluslepingutele.
                  
               
                     (9)
                  
                  
                     Kooskõlas lojaalse koostöö põhimõttega peaksid komisjon ja liikmesriigid tegema läbirääkimiste käigus tihedat koostööd, sealhulgas korrapäraste kontaktide kaudu liikmesriikide tehniliste ekspertide ja esindajatega Genfis.
                  
               
                     (10)
                  
                  
                     Sel eesmärgil tuleks võimalikult kiiresti määrata kindlaks läbirääkimiste pidamisel kohaldatav praktiline kord, et eelkõige tagada tõhus koostöö liidu läbirääkija ja liikmesriikide vahel, ilma et see piiraks erikomitee rolli ELi toimimise lepingu artikli 218 lõike 4 tähenduses.
                  
               
                     (11)
                  
                  
                     Sõltuvalt läbirääkimiste arengust peaks nõukogu käesoleva otsuse addendum’is esitatud läbirääkimisjuhised läbi vaatama ja neid edasi arendama.
                  
               
                     (12)
                  
                  
                     Läbirääkimised toimuvad WHO raames,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Komisjonile antakse luba pidada liidu nimel aluslepingute kohaselt liidu pädevusse kuuluvates küsimustes läbirääkimisi pandeemia ennetamist, selleks valmisolekut ja sellele reageerimist käsitleva rahvusvahelise lepingu ning rahvusvaheliste tervise-eeskirjade täiendavate muudatuste üle maailma terviseassamblee 1. detsembri 2021. aasta otsuse SSA2(5) ja WHO juhatuse 26. jaanuari 2022. aasta otsuse EB150(3) raames.
            
            
               2.   Läbirääkimisi peetakse käesoleva otsuse addendum’is (1) esitatud läbirääkimisjuhiste kohaselt. Sõltuvalt läbirääkimiste arengust vaadatakse need direktiivid asjakohasel juhul läbi ja arendatakse neid edasi.
            
         
         
            Artikkel 2
            
               1.   Läbirääkimisi peetakse tihedas koostöös rahvatervise töörühmaga, mis on määratud erikomiteeks ELi toimimise lepingu artikli 218 lõike 4 tähenduses.
            
            
               2.   Komisjon annab erikomiteele aru ja konsulteerib sellega korrapäraselt. Nõukogu taotluse korral annab komisjon nõukogule läbirääkimiste käigu ja tulemuste kohta aru, sealhulgas kirjalikult.
            
         
         
            Artikkel 3
            Käesolev otsus on adresseeritud komisjonile.
         
         
            Brüssel, 3. märts 2022
            
               
                  Nõukogu nimel
               
               
                  eesistuja
               
               G. DARMANIN
            
         
         
            (1)  Vt dokument ST 6133/22 ADD 1 veebilehel http://register.consilium.europa.eu.